**HIRDETMÉNY**

Celldömölk Város Önkormányzatának Képviselő-testülete a településkép védelméről szóló 2016. évi LXXIV. törvény 8. § (2) bekezdés szerinti eljárásokban saját hatáskörben kíván eljárni, ezért a 3/2022. (II. 24.) számú önkormányzati rendeletében döntött a Celldömölk Város Önkormányzata Képviselő-testületének Celldömölk város településkép védelméről szóló 4/2019. (III. 28.) önkormányzati rendelete módosításáról.

Celldömölk, 2022. 03. 08.

Fehér László

 polgármester

A módosító rendelet az alábbiakban olvasható:

**Celldömölk Város Önkormányzata Képviselő-testületének**

**3/2022. (II. 24.) önkormányzati rendelete**

**a Celldömölk város településkép védelméről szóló**

**4/2019. (III. 28.) önkormányzati rendelete módosításáról**

Celldömölk Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a településkép védelméről szóló 2016. évi LXXIV. törvény 12. § (2) bekezdésében meghatározott feladatkörében eljárva a következőket rendeli el:

**1. §**

A Celldömölk város településkép védelméről szóló 4/2019. (III.28.) önkormányzati rendelet 23. § (2) és (3) bekezdése helyébe a következő rendelkezések lépnek:

„(2) A képviselő-testület jelentősnek minősített eseményről való tájékoztatás érdekében, a jelentősnek minősített esemény időtartamára, legfeljebb azonban valamennyi jelentős esemény esetén, együttesen naptári évente tizenkét hét időtartamra a vonatkozó jogszabályok szerint településképi bejelentési eljárásban eltérést engedélyezhet a reklám közzétevője számára.

(3) A képviselő-testület döntése nem pótolja, illetve helyettesíti a reklám közzétételéhez szükséges, jogszabályban előírt egyéb hatósági engedélyeket, melyeknek beszerzése a reklám közzétevőjének feladata”

**2. §**

A Celldömölk város településkép védelméről szóló 4/2019. (III.28.) önkormányzati rendelet 27. § (1)–(3) bekezdése helyébe a következő rendelkezések lépnek:

„(1) A képviselő-testület településképi véleményezési eljárást folytat le – törvény vagy kormányrendelet eltérő rendelkezése hiányában – új építmény építésére, meglévő építmény bővítésére, településképet érintő átalakítására irányuló építési, összevont vagy fennmaradási engedélyezési eljárásokat megelőzően az alábbi esetekben:

*a)* közösségi, kereskedelmi szolgáltató, ipari rendeltetést magába foglaló épület,

*b)* helyi védett épület,

*c)* kettőnél több rendeltetési egységet tartalmazó épület,

*d)* egy telken több főépület elhelyezése esetén,

*e)* közterületről látható homlokzat átalakítása esetén, a településképi szempontból meghatározó területen.

(2) A képviselő-testület településképi véleményezési eljárás keretében adott településképi véleménye az önkormányzati főépítész szakmai álláspontján alapul.

(3) A településképi vélemény iránti kérelmet a képviselő-testülethez kell benyújtani a rendelet 5. melléklete szerinti nyomtatványon, a véleményezendő építészeti-műszaki dokumentáció építésügyi hatósági eljáráshoz biztosított elektronikus tárhelyre (ÉTDR) történő feltöltését követően.”

**3. §**

A Celldömölk város településkép védelméről szóló 4/2019. (III.28.) önkormányzati rendelet 29. § (1)–(3) bekezdése helyébe a következő rendelkezések lépnek:

„(1) A képviselő-testület településképi bejelentési eljárást folytat le reklám, reklámhordozó, reklámhordozót tartó berendezés, valamint cégér elhelyezése tekintetében:

*a)* építésügyi hatósági engedélyezési eljáráshoz nem kötött reklámok, reklámhordozó berendezések, reklámhordozót tartó berendezések elhelyezésénél,

*b)* építési reklámháló elhelyezésénél,

*c)* a város szempontjából jelentős rendezvényről való meghatározott időszakra elhelyezendő hirdetmény kihelyezése esetén és

*d)* építésügyi hatósági engedélyezési eljáráshoz nem kötött cégér elhelyezésénél.

(2) A képviselő-testület településképi bejelentési eljárást folytat le az alábbi esetekben:

*a)* a négy rendeltetési egységet elérő épület esetében a homlokzat utólagos hőszigetelése, a homlokzatfelület színezése, helyi védettségű területi érték területén valamennyi épület, továbbá a helyi védettségű egyedi érték részét képező épület vonatkozásában homlokzati nyílászáró cseréje, a homlokzatfelület színezése, a homlokzat felületképzésének megváltoztatása,

*b)* helyi egyedi védelem alatt lévő épület homlokzati felújítása, színezése, valamint nyílászáróinak cseréje,

*c)* helyi védettségű területen lévő épület közterületről látható homlokzatán előtető, védőtető, ernyőszerkezet építése, meglévő felújítása, helyreállítása, átalakítása, korszerűsítése, bővítése, megváltoztatása,

*d)* közterületen és helyi védettségű területen– az építési tevékenységgel 20 m2 alapterületet meg nem haladó méretű – kereskedelmi, vendéglátó rendeltetésű épület építése, bővítése, átalakítása, felújítása,

*e)* helyi védettségű területen lévő, közterületről közvetlenül látható, nem emberi tartózkodásra szolgáló építmény építése, bővítése,

*f)* közterületen szobor, emlékmű, kereszt, emlékjel, építése, elhelyezése, ha annak a talapzatával együtt mért magassága nem haladja meg a 6 métert,

*g)* emlékfal építése, ha annak a talapzatával együtt mért magassága nem haladja meg a 3 métert,

*h)* helyi védettségű területen közterületről látható kerítés építése, meglévő felújítása, helyreállítása, átalakítása, korszerűsítése, bővítése,

*i)* a helyi egyedi védelemben részesülő épületen, helyi területi védelemben részesülő és a településképi szempontból meghatározó területeken napkollektor, napelem utca felőli homlokzatra, vagy utcáról látható tetősíkra történő telepítése.

(3) A képviselő-testület településképi bejelentési eljárást folytat le a meglévő építmények rendeltetésének – részleges vagy teljes – megváltoztatása esetén.”

**4. §**

A Celldömölk város településkép védelméről szóló 4/2019. (III.28.) önkormányzati rendelet 30. § (2)–(4) bekezdése helyébe a következő rendelkezések lépnek:

„(2) A településképi bejelentési eljárás iránti kérelmet a képviselő-testülethez kell benyújtani a 6. melléklet szerinti nyomtatványon.

(3) A képviselő-testület a bejelentést önkormányzati hatósági határozatban – kikötéssel vagy anélkül – tudomásul veszi, ha a benyújtott dokumentáció és melléklete, valamint a tervezett tevékenység megfelel a Korm. rendeletben és e rendeletben előírtaknak.

(4) A képviselő-testület önkormányzati hatósági határozatban megtiltja a bejelentett tevékenység megkezdését, ha az nem felel meg a Korm. rendeletben és e rendeletben előírtaknak.”

**5. §**

(1) A Celldömölk város településkép védelméről szóló 4/2019. (III.28.) önkormányzati rendelet 31. § (1) bekezdése helyébe a következő rendelkezés lép:

„(1) A településképi szempontok teljesítése érdekében a képviselő-testület településképi kötelezési eljárást folytathat le, amennyiben az építési tevékenységet:

*a)* e rendeletben foglalt településképi követelmények megsértésével végezték,

*b)* a bejelentési kötelezettség elmulasztása ellenére megvalósították,

*c)* a bejelentési eljárás során, a képviselő-testület tiltó vagy figyelmeztető felhívása ellenére megvalósították, vagy

*d)* nem a településképi bejelentés során kiadott határozatnak megfelelően valósították meg.”

(2) A Celldömölk város településkép védelméről szóló 4/2019. (III.28.) önkormányzati rendelet 31. § (4)–(6) bekezdése helyébe a következő rendelkezések lépnek:

„(4) A képviselő-testület az érintett ingatlan tulajdonosát az e rendeletben meghatározott településképi követelmények teljesülése érdekében az építmény, építményrész felújítására, átalakítására vagy elbontására kötelezi.

(5) A településképi kötelezésben foglaltak nem teljesülése esetén településkép-védelmi bírság szabható ki, melyről a képviselő-testület dönt.

(6) A településkép-védelmi bírság összege

*a)* természetes személyek esetén

*aa)* településképi bejelentési kötelezettség elmulasztása esetén legalább 100.000 Forint, legfeljebb 120.000 Forint,

*ab)* a képviselő-testület elutasítása ellenére megkezdett tevékenység esetén legalább 120.000 Forint, legfeljebb 150.000 Forint,

*ac)* a bejelentési dokumentációban foglaltaktól eltérő tevékenység folytatása esetén az eltérés mértékétől függően legalább 120.000 Forint, legfeljebb 170.000 Forint,

*ad)* településképi kötelezésben foglaltak végre nem hajtása esetén alkalmanként legalább 150.000 Forint, legfeljebb 200.000 Forint;

*b)* jogi személyek és jogi személyiséggel nem rendelkező szervezetek esetén

*ba)* településképi bejelentési kötelezettség elmulasztása esetén legalább 200.000 Forint, legfeljebb 500.000 Forint,

*bb)* a képviselő-testület elutasítása ellenére megkezdett tevékenység esetén legalább 300.000 Forint, legfeljebb 700.000 Forint,

*bc)* a bejelentési dokumentációban foglaltaktól eltérő tevékenység folytatása esetén az eltérés mértékétől függően legalább 300.000 Forint, legfeljebb 800.000 Forint,

*bd)* településképi kötelezésben foglaltak végre nem hajtása esetén alkalmanként legalább 300.000 Forint, legfeljebb 1.000.000 Forint.”

**6. §**

Ez a rendelet a kihirdetését követő napon lép hatályba.

Celldömölk, 2022. február 23.

Fehér László Farkas Gábor

polgármester jegyző

Általános indokolás

Celldömölk Város Önkormányzatának Képviselő-testülete a településkép védelméről szóló 2016. évi LXXIV. törvény 8. § (2) bekezdés szerinti eljárásokban saját hatáskörében kíván eljárni, ezért kezdeményezte a településkép védelméről szóló önkormányzati rendelet módosítását.